ซื้อทองต้องเลือกร้าน
โดย...แฟมิลี่ โนฮาว
9 มี.ค. 2555

โดย...แฟมิลี่ โนฮาว
โนฮาว : สวัสดีครับ 
ปูกะตอย : สวัสดีจ้า 
โนฮาว : นี่ช่วงนี้ฮิตกันซื้อทองคำ ไม่เกาะติดกับเขาอีกคนเหรอครับ
ปูกะตอย : คิดจะซื้ออยู่นะ แต่ได้ยินข่าวมาว่าตั้งแต่ทองคำได้รับความนิยมจนกลายเป็นสิ่งที่ทุกคนต้องมีเก็บเอาไว้ ได้ยินมาว่ามีทองปลอม เลยลังเลอยู่อ่ะ
โนฮาว : นึกว่าเรื่องอะไร กลัวได้ทองคำปลอมนี่เอง 
ปูกะตอย : งั้นมีอะไรแนะนำบ้างมั้ยล่ะ
โนฮาว : ตั้งแต่มีนวัตกรรมการลงทุนใหม่ๆ ทำให้การแข่งขันธุรกิจทองคำเพิ่มสูงขึ้นตามไปด้วย ทำให้นักลงทุนซื้อหาทองคำได้สะดวก สบายขึ้น แต่เมื่อกระแสตื่นทองของคนไทยมีมากขึ้น เลยทำให้มีคนหัวใสเอาทองคำปลอมมาขาย 
ปูกะตอย : แย่จริงๆ
โนฮาว : ที่ผ่านมาก็จะมีข่าวการฟ้องร้องกันระหว่างร้านทองกับคนซื้อบ่อยๆ หรือบางครั้งก็จะมีเรื่องฟ้องร้องกันเกี่ยวกับการซื้อการขายที่ไม่ยุติธรรม เพราะตลาดทองคำไม่ได้มีเหมือนตลาดหุ้นที่จะมีราคาซื้อขายบนกระดานอย่างยุติธรรม
ปูกะตอย : ยิ่งแย่เข้าไปใหญ่
โนฮาว : ยิ่งสาเหตุหลังนี้ ตอนนี้ไม่มีกฎระเบียบการควบคุมเรื่องการจัดตั้งร้านขายทอง คือใครอยากเปิดร้านก็เปิดได้เลย เพราะสมัยนี้เปิดร้านขายทองใช้เงินไม่กี่บาทก็เปิดได้แล้ว ดังนั้นนักลงทุนบางคนไม่รู้อะไร เห็นร้านขายทองเปิดใหม่ๆ นึกว่าจะดี หรือไม่ก็จะได้ของแถมนู่น นี่ นั่น ก็ไปซื้อทองคำ แต่หารู้ไม่ว่าร้านขายทองขนาดเล็กๆ และไม่มีชื่อเสียงการันตี เขาอาจจะเอาทองคำไม่มีคุณภาพ หรือโก่งราคาเราก็ได้
ปูกะตอย : อ้าวนึกว่าซื้อร้านไหนก็เหมือนกัน
โนฮาว : ไม่เหมือนกันเลย โดยเฉพาะราคาขายนี่จะต่างกัน
ปูกะตอย : แล้วจะให้ทำยังงัย 
โนฮาว : ง่ายๆ เลย ก่อนจะเดินเข้าร้านทอง ดูให้ถ้วนถี่ว่ามีความน่าเชื่อถือแค่ไหน ไม่ใช่ตั้งอยู่หน้าปากซอย ก็เดินเข้าไปซื้อเพราะเห็นใกล้บ้าน จากนั้นอาจจะถามคนขายว่าถ้าซื้อทองคำยี่ห้อนี้ แล้วสามาถนำไปขายร้านทองร้านอื่นได้หรือไม่ หรือว่าซื้อทองร้านนี้ ถ้าจะขายก็ขายได้เฉพาะร้านนี้เท่านั้น 
ปูกะตอย : อ้าว
โนฮาว : ที่สำคัญ ตรวจสอบว่าร้านทองนี้เป็นสมาชิกของสมาคมค้าทองคำ และจดทะเบียนกับกระทรวงพาณิชย์หรือเปล่า ถ้าดูแล้วไม่มีอะไรเลยก็จงหลีกเลี่ยงในการซื้อทองร้านนั้น 
ปูกะตอย : นี่รู้มั้ย ที่ผ่านมาเข้าใจมาโดยตลอดว่าร้านทองทั่วประเทศจะเหมือนกัน ซื้อๆ ร้านไหนก็ได้ 
โนฮาว : ต่อไปนี้ก็โปรดเข้าใจใหม่นะครับ เพราะร้านทองแต่ละร้านจะมีคุณภาพต่างกัน ดังนั้นก่อนซื้อทองก็เลือกร้านให้ดีๆ อย่าเผลอไปล่ะ ไม่นั้นจะเสียเงินโดยไม่รู้ตัว วันนี้ไปก่อนนะ บ๊าย บาย